**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 24.02.2016**

**Αρ. Πρωτ.: 256**

**Προς:**

* **κ. Ανδρέα Ξανθό, Υπουργό Υγείας -**
* **κ. Παύλο Πολάκη, Αναπληρωτή Υπουργό Υγείας**

**Θέμα: «Άμεση απόσυρση της απόφασης που αφορά στην έμμεση αύξηση της συμμετοχής των ασφαλισμένων στις εξετάσεις που πραγματοποιούν σε διαγνωστικά κέντρα»**

**Κύριοι Υπουργοί,**

Η Ε.Σ.Α.μεΑ με έκπληξη διαπιστώνει ότι με τη νέα υπ’ αριθ. Υπουργική Απόφαση Αριθ. Γ3γ/οικ. 12146 (ΦΕΚ 372/18.02.2016), οι ασφαλισμένοι υποχρεώνονται να πληρώνουν το 15% της αξίας της εργαστηριακής εξέτασης όχι στην ασφαλιστική τιμή που ήταν μέχρι τώρα, αλλά στην τιμή του κρατικού τιμολογίου, η οποία βέβαια είναι αρκετά υψηλότερη από την ασφαλιστική που έχει διαπραγματευτεί ο ΕΟΠΥΥ με τους ιδιώτες παρόχους, με ιδιαίτερη επιτυχία προς όφελος των ασφαλισμένων και των κρατικών ταμείων.

Εν’ ολίγοις με την απόφαση αυτή που υπογράφεται από τον Αναπληρωτή Υπουργό Υγείας κ. Πολάκη, για μία εξέταση π.χ. που η ασφαλιστική τιμή είναι 5 € και η τιμή κρατικού τιμολογίου είναι 10€, ο ασφαλισμένος αντί να πληρώσει συμμετοχή 0,75€ που αντιστοιχεί στην ασφαλιστική τιμή θα πληρώσει 1,5€ βάση της τιμής του κρατικού τιμολογίου.

Με αυτή την απόφαση το ιδιωτικό εργαστήριο το οποίο κατά κανόνα αποτελεί πολυεθνική εταιρεία θα επιστρέψει στον ΕΟΠΥΥ τα 0,75€. Και τίθεται το ερώτημα, η αύξηση του ποσού των 0,75€ ποιος θα την καρπωθεί;

Εν κατακλείδι με αυτή την νέα απόφαση οι ασφαλισμένο επιβαρύνονται με ένα νέο χαράτσι το οποίο γίνεται δυσβάσταχτο για εκείνους τους ασφαλισμένους που είναι συχνοί χρήστες των υπηρεσιών υγείας όπως τα άτομα με αναπηρία και χρόνια πάσχοντες.

Η Ε.Σ.Α.μεΑ. εκπροσωπώντας τα άτομα με αναπηρία και χρόνιες παθήσεις που διαβιούν στη χώρα εκφράζει την ιδιαίτερη αγανάκτησή της για μία απόφαση που ευνοεί τα συμφέροντα του κλάδου των διαγνωστικών εργαστηρίων, τα οποία είναι κατά βάση συγκεντρωμένα σε λίγα χέρια, αφού μέσω αυτής της απόφασης το claw back μετακυλίεται από τους επιχειρηματίες στις πλάτες των ασφαλισμένων.

**Κύριοι Υπουργοί,**

Η Ε.Σ.Α.μεΑ και σύσσωμο το αναπηρικό κίνημα της χώρας απαιτεί εδώ και τώρα να αποσύρετε αυτή την απόφαση, η οποία ακυρώνει τις όποιες πρόσφατες νομοθετικές πρωτοβουλίες σας για την ανακούφιση των πιο ευάλωτων πολιτών από την ανθρωπιστική κρίση.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Ν. Παππά - Γραφείο Υπουργού Επικρατείας, κ. Αλ. Φλαμπουράρη

- Πρόεδρο και μέλη της Διαρκούς Επιτροπής Κοινωνικών Υποθέσεων της Βουλής

- Φορείς - Μέλη Ε.Σ.Α.μεΑ.